ኢትዮጵያ የአለም አቀፍ የብድር ገበያን መቀላቀሏ በዝቅተኛ የእዳ ጫና ውስጥ መገኘቷን የሚያረጋግጥ ነው
ኢትዮጵያ የአለም አቀፍ የብድር ገበያን መቀላቀሏ አገሪቱ በዝቅተኛ የእዳ ጫና ውስጥ መገኘቷን የሚያረጋግጥ መሆኑን የገንዘብ እና ኢኮኖሚ ሚኒስቴር አስታወቀ።ሚኒስትሩ አቶ ሶፊያን አህመድ ዛሬ ለጋዜጠኞች በሰጡት መግለጫ አገሪቱ ለአለም አቀፍ ገበያ ያቀረበችው የ1 ቢሊዮን ዶላር ቦንድ ተቀባይነት ማግኘቱ አገሪቱ በዝቅተኛ የእዳ ጫና ላይ መቀመጧን አሳይቷል።እንደ ሚኒስትሩ ገለፃ ብድሩን የሚያቀርቡት ተቋማት በራሳቸው መንገድ የአገሪቱን የልማት፣ የዲሞክራሲ እና ሌሎች ተዛማች ነገሮችን በማጥናት እና ትርፋማነታቸውን በማገናዘብ  ብድሩን አቅርበዋል።ባደረጉት የምዘና ጥናትም አገሪቱ በዝቅተኛ የእዳ ጫና ላይ ያለች መሆናንና እና ብድሯንም የምትከፍልባቸው ምቹ ሁኔታዎች መኖራቸው በማረጋገጥ ወደ ተግባር መግባታቸው ገልፀዋል።አገሪቱ ያለባት አጠቃላይ ብድር ከምታገኘው የውጭ ገቢ፣ ከአገር ወሰጥና እና ከአጠቃላይ አገራዊ ምርት ገቢ ጋር በማነፃፀር ያለበት ደረጃ በዝቅተኛ ሁኔታ ላይ መገኘቱ አበዳሪ ተቋማት ብድሩን ያለ ቅድመ ሁኔታ እንዲፈቅዱ አስችሏል ብለዋል።“በአለም አቀፍ የብደር ገበያ መቀላቀሉ የአገሩቱን ገፅታ ከመቀየር አኳያ ጉልህ ሚና አለው” ያሉት ሚኒስትሩ ከዚህ በኋላ አገሪቱ እንደ ንግድ ሸሪክ በመታየት የብድር ገበያውን ከተቀላቀሉ አገራት ጋር የመበደር ሆነ የማበደር መብቷ የተጠበቀ መሆኑን አብራርተዋል።ብድሩ ሙሉ በሙሉ ለኢንቨስትመንት ብቻ የሚውል መሆኑንና በዋናነትም የኢንዱስትሪ ዞኖች ግንባታ፣ የስኳር ኮርፖሬሽኖች እንዲሁም ለኤሌትሪክ መስመር ዝረጋታዎች የሚውል መሆኑን ተናግረዋል።“አገሪቱ ከደረሰችበት ኢኮኖሚ አንፃር የብድር አማራጮችን ማስፋት አስፈላጊ ሆኖ በመገኘቱ የብደር ገበያውን ተቀላቅለናል” ያሉት ሚኒስትሩ ይህም አገሪቱ ከምትከተለው ፖሊሲ ጋር የሚጣጣም ብቻ ሳይሆን የፖሊሲው ውጤት መሆኑን ገልፀዋል።የተገኘው የ1 ቢሊዮን ዶላር ብድር  ከ10 ዓመት በኋላ የሚከፈል ሲሆን የ6 ነጥብ 625 በመቶ ወለድ እንደሚኖረው ከሚኒስቴር ስሪያ ቤቱ ያገኘነው መረጃ ያመለክታል።እንደ ኢዜአ ዘገባ ኢትዮጵያ የካፒታል ገበያውን ከመቀላቀሏ በፊት  ባለፈው ግንቦት ወር ሙዲ፣ፊችና ስታንዳርድ ኤንድ ፑርስ የተባሉ  ገለልተኛ የምዘና አካላት ሀገሪቱ የተረጋጋ የማክሮ ኢኮኖሚና የተሻለ የብድር ጫናን የመሸከም አቅም እንዳላት ይፋ ማድረጋቸው አይዘነጋም።